Ingeborg Bækholt

Ingeborg Marie Bækholt (født 14. oktober 1925, død 10. oktober 1998) var lærer, rektor og politiker i Stavanger.

 Familiebakgrunn og krigsinnsats 
Ingeborg Bækholt vokste opp i vanskelige kår på trettitallet. Hennes far, Peder Jarl Hansen (1890–1986), hadde flere forskjellige jobber, han var både kunstner, sjømann og prøvde seg som bureiser. Mora Sigrid Jakobsdatter (født Berger, 1898–1995) var vokst opp på en storgård på Nedre Eiker, men fikk oppleve mye armod i ekteskapet. 

Ingeborg Bækholt hadde flere søsken: brødrene Helge (1923–2003) og Johan, og søsteren Vesla (1930–2024). Da Norge ble okkupert av tyskerne under andre verdenskrig ble faren Peder, som var medlem av Norges Kommunistiske Parti, etter hvert fengslet og internert i Sachsenhausen konsentrasjonsleir.Børre R. Giertsen, ed. (1946). "5976. Hansen, Peder". Norsk fangeleksikon. Grinifangene (in Norwegian). Oslo: Cappelen. p. 217. Broren Johan ble sendt til Nacht und Nebel-leiren Natzweiler.Børre R. Giertsen, ed. (1946). "4306. Hansen, Johan Bernhard". Norsk fangeleksikon. Grinifangene (in Norwegian). Oslo: Cappelen. p. 157. Broren Helge var leder av en av de kommunistiske motstandsgruppene i Saborg og utførte sabotasjeaksjoner, blant annet mot den tyske knottfabrikken i Hillevåg 29. november 1944. I januar 1945 bestemte Helge seg for å rømme til Sverige, men på ski over fjellet traff han Knut Haukelids Milorg-gruppe og sluttet seg til den, og deltok deretter i anti-sabotasjeoperasjonen Operasjon Sunshine.Stahl 1962: s. 262-264

Ingeborg ble internert på Grini fangeleir som gissel da okkupasjonsmyndighetene ikke klarte å få tak i hennes bror Helge. 

 Lærer og rektor 
Ingeborg tok artium i 1945 og ble uteksaminert som lærer i 1950. Samme år giftet hun seg med fagforeningsmannen og politikeren Arnt Bækholt, som også hadde vært aktiv i motstandskampen under krigen.

Den første tiden som lærer kunne Ingeborg Bækholt ikke få fast jobb fordi hun ikke var døpt, noe som var en forutsetning for å være lærer på 1950-tallet. Etter hvert kom det nye regler, og hun ble med tiden rektor i Stavanger og satte varige spor etter seg som reformpedagog.

 Politikk 
Bækholt var engasjert i kampen mot urettferdighet, og ble tidlig med i den kommunistiske ungdomsbevegelsen. Norges Kommunistiske Parti stod sterkt i Stavanger, og Ingeborg ble med i sentralstyret, hvor hun var med til 1950, da hun ble ekskludert. Også hennes søster Vesla Vetlesen var ute av NKP i 1949/1950 etter å ha støttet Furubotn-fløyen i partiet.Side 23. Leif Vetlesen: Oktobereksplosjonen i NKP, Tiden, Oslo 1980  

Sitt politiske engasjement holdt hun levende hele livet. Hun var sentral da Sosialistisk Valgforbund fikk sin forløper i Stavanger i 1971 i et samarbeid mellom SF, NKP, uavhengige sosialister og kristensosialister fra Misjonsskolen. 

 Utgivelse av biografi 
I 2005 ga Jan Gjerde ut biografien Ingeborgs tid : Ingeborg Marie Bækholt (1925-1998), på Rogaland forlag.

 Referanser 

 Litteratur 
 2005: Jan Gjerde, «Ingeborgs tid», Rogaland Forlag, ISBN 82-92507-22-1

Kategori:Norske pedagoger
Kategori:Norske skoleledere
Kategori:Lokalpolitikere i Stavanger
Kategori:SV-politikere i Rogaland
Kategori:SF-politikere
Kategori:Medlemmer av NKPs sentralstyre
Kategori:Rektorer ved skoler i Norge